《舟行过龙骛洲舟人指似桃花林满山烂漫》
宋代·曾丰

一团烟火百十家，一丛林木千万花。浪游那料有奇遇，似入武陵眼生霞。

诗人多爱疑可赏，舟人多忌戒无往。中途还未免迷行，初意得无成妄想。

渔翁禅伯花所私，成仙成佛未可知。花今于我有大造，六幅归帆春水肥。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。